khistorydata/jeongjo-sjw-relations huggingface dataset:
정조 0년 · 목
具白布笠布直領。乘輿出資政門。詣內兵曹陞座。敎曰。向來獄事。則事關莫重。故親發問目。而今番則事關義理。議于諸大臣。書問目可也。敎曰。罪人疏入之。問卽徐有防。書問目。一一讀諭。明徽以爲矣身本非爲老少之論者。亦非好訟辨者也。敎曰。老少之論。姑置之。尊周大義。汝何敢非之耶。明徽以爲矣身非敢以尊周大義爲非。矣身之所非者。只華陽洞　皇帝廟一事而已。敎曰。尊周大義。自是　祖宗朝家傳　心法。先正之意。亦當以忍痛含冤迫不得已之心。存諸胷中。以爲俟時而擧之計。故當時養兵儲蓄。　君臣之間。謀猷密勿。不幸天未祚宋。　孝廟昇遐。終至於志事之未遂矣。東土含生。不知此箇義理。其可曰臣子乎。況一間茅屋祭昭王。古亦有之。則尤何敢以陪臣之祭　皇帝爲非耶。明徽以爲楚昭王則駐蹕於宜城縣。故宜城之民。懷舊德祭之矣。至於我國華陽洞。　則 皇帝之影響初不干涉而故相臣之以陪臣而祀天子。尤非矣。敎曰。我朝之於　皇明。受恩何如自壬辰再造之後。環東土數千里。雖一草一木之微。莫非　皇恩所被。則雖家祭而戶祀之。無所不可矣。豈可比之於一時駐蹕之宜城縣乎。況今日之中州。化爲腥羶。一隅靑邱。獨保乾淨。則華陽之祀皇帝。是無於禮而合於禮者也。雖以汝疏中虞帝祠言之。舜之崩於蒼梧。乃齊東野人之說也。張栻之修葺。朱子之著說。豈必以陟方之所。故爲合於妥靈之所而然耶。蒼梧之說。尤不滿一哂矣。且孔子之以旅泰山爲非者。亦以周祚之未絕而陪臣僭之故也。明徽以爲宗子爲廟。支子爲壇。則廟固重於壇。而朝家則說壇而祭之。臣下則立廟而祭之。此又不可矣。敎曰。　大報壇創於　肅廟甲申。而　萬東廟則已先建於己巳五月矣。當時先正。豈可預料朝家之設壇。而不敢立廟乎。況掃地而祭。卽天子祭天之禮。則壇廟輕重之說。尤不足辨矣。敎曰。汝之供辭。不稱先正。而必以故相臣稱之。何意也。明徽以爲矣身疏中。旣以故相臣稱之。故不敢異同矣。敎曰。說者或謂誣先正不必爲逆云。而先正之一生擔負者。卽　孝廟之志事也。　孝廟之晝宵咨度者。惟先正是仗。則其契合之昭瀜。可謂卓越矣。先正之他事。猶不可誣。況所誣者。春秋大義乎。汝疏中提空名而弄虛景。可謂辱先正之甚矣。若如汝言。則孔孟之空言無施。亦可以非之乎。雖以孔孟之賢聖。當時猶不免一種誣毀之說。則當先正之時。不能無異同之論者。固無足怪。而到今義理大定之後。必肆誣毀者。抑何心也誣先正而不覺自歸於誣　孝廟之科。則汝旣稍知讀書而其果曰不知而然乎勸杖可也罪人明徽刑推一次後。敎曰。汝之徒黨。予不欲問之矣。又敎曰。汝疏中滿紙張皇。無非春秋大義也。假如汝言。則　孝廟之　寶籌靈長。先正亦無故久於世。春秋大義。終不可成得耶。明徽以爲故相必如伊尹呂尙而後。可以成得。而矣身則以爲故相不如伊呂矣。敎曰。罪人下之。仍還內。
정조 0년 · 강
禮曹以　王大妃殿外祖母喪擧哀節次啓。
정조 0년 · 목
該曹啓言。贈吏曹判書元命稷妻貞夫人沈氏。今月十七日卒逝云。取考五禮儀。則王妃外祖父母喪。有擧哀節次。曾在　肅廟朝癸亥年。　王大妃殿爲外祖母前參議宋國澤妻姜氏喪。有擧哀之例矣。依癸亥年例。　王大妃殿當有擧哀之禮。儀註磨鍊以入。請以爲隨時擧哀。又啓言。　王大妃殿擧哀儀註。磨鍊直入。而五禮儀。王妃父母喪外。至於外祖父母喪。無成服節次。擧哀條註有曰。惟衰服從俗麤布帶。十五日除云。今亦依例。令尙衣院趁今日請造入。竝允之。
정조 0년 · 강
命中宮殿承傳色。令該府處之。司鑰科治。
정조 0년 · 목
敎曰。三請承傳色而不來。則請罪例也。而問于中官。則限來屢請云。而至於屢呼不來。　惠慶宮差備遠甚。猶不足怪。而至於中宮殿承傳色。在近不應。極爲可駭。當該承傳色。令該府處之。司鑰令攸司科治。當該別監。令本院囚禁治罪。又敎曰。雖遠惠慶宮。承言[傳:I-POSITION]色不可全然無罪。從重推考。
정조 0년 · 강
施賞上梁文製進官洪國榮。書進知製敎李秉模。
정조 0년 · 목
敎曰。奎章閣上梁文。可謂善作。此文字。事體自別。曾亦有陞資之例。而賞典其宜斟量。上梁文製進官。其令賜馬。又敎曰。奎章閣上梁文書進知製敎李秉模。特賜織毛馬裝一部。
정조 0년 · 강
命御史書啓更査狀聞。
정조 0년 · 목
敎曰。咸鏡道察民隱御史書啓。俄已回啓。各項更爲狀聞稟處事。令該道臣。隨卽論理狀聞。其中三甲貿鹽事。言念民事。殊極矜悶。依備局回啓。亦卽擧行。俾無後時之弊。至於別差與推刷官之不有飭敎恣意剝民之狀。萬萬痛駭。該官吏方欲嚴繩依湖西海西例。各別嚴査。從速啓聞事。下諭于咸鏡監司韓光會。又敎曰。新伯似已交龜。此啓本下送。更卽査啓。旣非交承。則其所核實。尤無所難。凡所違法剝民之事。一切明査。隨聞見狀聞。斷勿饒貸。以請淸新服之化。以謝西土之民事。自政院下諭于黃海監司李性源。
정조 0년 · 강
給江界燒渰人恤典。
정조 0년 · 목
平安監司徐命膺。以江界公貴面閑良李休業等燒死渰死馳啓。敎以令 本道恤典擧行。
정조 0년 · 강
差下　山陵別看役許圭。
정조 0년 · 강
召見三使臣于廬次。上使金致仁。副使鄭昌順書狀官李鎭衡。
정조 0년 · 목
辭陛也。○予曰。　諡望。因左相所奏爲之矣。致仁曰。左相之意。出於十分完固之道。而從前亦多不索云矣。予曰。使行逢勅耶。對曰。勅使隨後云矣。予曰。册封勅來後。又當送使耶。對曰。冬至使似兼謝恩使矣。
정조 0년 · 강
召見大提學李徽之于廬次。
정조 0년 · 목
予曰。宋時王珪。有堂號擬入之規。故今日特召文衡。其令擬　御書閣揭號。卿果行王珪故事矣。
정조 0년 · 강
詣 殯殿行朔 奠。
정조 0년 · 강
以洪時漙爲檢閱。洪秀輔爲兵曹參判。竝口傳也
정조 0년 · 강
判府事金致仁上箚自列。賜批。
정조 0년 · 목
箚略曰。臣得見鄭履煥疏。則丙戌人蔘事一款。此是金龜柱疏已發之言。而丙戌提擧。卽臣也。事係久遠。臣未能詳記。而當移直焦遑之日。鰲興府院君金漢耇。使醫官送言于臣曰。聖候尙在彌留。須純用羅蔘。方可責效。而進御湯劑。貢蔘羅蔘參半。用之云。何不純用羅蔘耶。奉朝賀洪鳳漢。以領相。適入來在傍。向臣言曰。目今羅蔘所餘無多。若純用羅蔘而告乏。則勢將至於純用貢蔘。尤豈不悶迫乎。臣以來敎誠然。領相之言。亦不無是慮。當更商確停當之意。答送醫官。而旋因宗戚家送納童蔘。竝與羅蔘。而仍卽純用於湯劑。其時往復不過如斯。臣焉敢誣也。龜柱則曰。謂以面言於臣。履煥則曰。以橾切提擧。是何與臣之所記者差異耶。臣添叨嘗藥之任。爲人所操切。則其爲罪當如何也。伏乞亟降威罰。批以此非卿言私之日。卿其勿辭來參鞫坐焉。仍命兼春秋傳諭
정조 0년 · 강
命副修撰尹東晩上疏還給。
정조 0년 · 목
疏略曰。亂逆何代無之。而豈有若鳳漢麟漢厚謙之類者哉。憲臣近密。次第按發。而終靳兪音。竊爲殿下惜之也。噫。彼鳳漢以人蔘事言之。阻搪之狀。現發無餘。以如是如是之說言之。雖曰憲患戊申等語。又豈臣子所可發諸口哉。凡此三者。罔非窮天極地之罪。何可一刻容貸於覆載之間哉。至於麟漢厚謙之相與終始作爲聲勢。其窮凶情節。聖鑑之所燭。亟降明命。夬正王法。領府事金相福。謟附厚謙。隨事稟令。昨冬代聽之初。幻出翔雲。疑亂授受。臣謂金相福爲先施以削出之典可也。前參判元義孫。曾在南臬。非但犯贓之如臺言。其暱附厚謙。輦輸南貨。罪有浮於趙曮。臣謂元義孫。一依趙曮例按治。副司直鄭煥猷。奴顏婢膝。吮䑛厚謙。虛張五千之自備。濫受恩資。潛輸累鉅之私賂。以圖將薦。臣謂削其資級。竄之邊遠宜矣。削職罪人沈勗之。爲人陋惡。翔雲懲討。何等大論。而身爲諫長。肆然停啓。亟施屛裔宜矣。荐棘罪人尹泰淵。昏夜出沒於厚謙之家。黨惡之罪。施以當律。噫彼金鐘正。泰淵輩移配之日。急於顧護。反置近地。其愛黨之罪。亟施屛裔。斷不可已也。○再疏略曰。臣新進昧識。猝膺館職。適値討逆。徒知逆之當討而不知事之輕重。竊見三司之論。嚴於洪鳳漢。頓昧聖敎議親之義。妄效古人討罪之忱。及登前席。譬曉倫理。感淚自零。捫舌不及。伏乞亟賜威罰。批以勿待罪。○敎曰。尹東晚。旣已更疏待罪。原疏則無可論矣。給之。
정조 0년 · 강
左議政鄭存謙疏。辭新除中書之任。賜批。
정조 0년 · 목
批以君父之讎未報。沐浴之義爲重。此豈卿引例遜辭之時乎。知卿恬雅之操。嘉卿公平之心。初服枚卜。意豈淺哉。恭默之時。予不多誥。卿其體予此意。卽起視事。弘濟時艱焉。仍命承旨傳諭。期於偕來入侍。
정조 0년 · 강
召見總護使及 山陵都監堂上于廬次。總護使金陽澤。都監堂上尹東暹。禮曹判書鄭尙淳。相地官金基良金田李衡允鄭餘慶。
정조 0년 · 목
昭寧園左二岡再看審入來也。○予曰。看審則所見何如。陽澤曰。以凡眼觀之。山勢雄偉。龍虎合格。實爲無欠。餘慶曰。穴勢貴吉。行龍森嚴。二十四位皆無欠矣。予曰。姑不裁穴乎。陽澤曰。三看審時完定後。當爲之矣。
정조 0년 · 강
昭寧園告由。命照例擧行。
정조 0년 · 목
敎曰。 昭寧園左二岡看審處伐木時。例有告由云。卽令該曹照例擧行。
정조 0년 · 강
召見全羅監司李普行。內局提調徐命善。上使樂林君埏戶曹判書具允鈺于廬次。
정조 0년 · 목
普行辭陛也。埏復命也。○命善曰。臣當初與鄭厚謙相親。有世誼故也。年來相絕已久。而初旣相知。以此被罪則幸矣。予曰。卿之言過矣。旣有昨年樹立。則尤無可論。予豈有一毫可礙之心乎。予曰。無事往返乎。埏曰然矣。予曰。荒迷中不可長語。其退去。予曰。御製閣開基。幾盡爲之乎。允鈺曰。役事浩大。姑未半役矣。
정조 0년 · 강
命朔 奠代 奠。
정조 0년 · 목
敎曰。朔 奠雖已親行。語節未差。今日亦爲代 奠事分付。
정조 0년 · 강
命吏判諭敎以載記注。
정조 0년 · 목
敎曰。吏判所奏。不愧古人。況樹立之後。薰蕕氷炭之不相干涉。擧世所知。而猶復自引者。予庸嘉之予意已論於筵席。而將此下敎。以載記注。
정조 0년 · 강
山陵進去大臣以下。命明日辭朝。
정조 0년 · 목
敎曰。 山陵進去大臣以下。明日辭朝。錦城尉及行副司直金漢耆一體進去。
정조 0년 · 강
命李一和禁府待令。文氏依法擧行
정조 0년 · 목
敎曰。問副使不入來之由。因幼學李一和疏。而事係壬午事云。當依 先朝遺敎嚴處。爲先牢囚於秋曹。又敎曰。罪人李一和。令禁府待令。又敎曰。文氏旣已安置。奪其爵號。卽次第事也。其令該曹依法典擧行
정조 0년 · 강
命致顯拿囚具格。
정조 0년 · 목
敎曰。致顯不可無端發配。公除後。予欲一問。親鞠次拿囚。凡諸擧行。皆令具格事分付。
정조 0년 · 강
負罪臣金若行上疏賜批。
정조 0년 · 목
批以光佐錫恒泰億。旣有 先朝已定之義理。更何持難。亟施追奪之典。癸卯科縍人。皆是 先朝庸之臣。而 先朝下敎。又如何也。今爾所陳太無忌憚矣。金判府事事。予所目覩。爾何煩陳。黨逆云云。構捏極矣。此等氣習。 先大王嘗所痛斥也。下款事已屬先天。況又 肅朝丙申 處分。昭揭日星。則爾何覼緀於此。噫。近者公車日積。風色不好。如爾荒雜之輩。復肆跳踉之習。良可駭歎。今此賜答。出於不廢言之義。爾其知之。
정조 0년 · 강
命金若行限己身禁錮
정조 0년 · 목
敎曰。攀援邪逕。締結匪類。卽士夫之所唾罵。朝廷之所擯棄。今當一初之日。其欲正風勵俗。宜先此輩。如金若行者是也。心嘗駭痛。一欲處分。千百人雖皆可言事。以渠所爲。何敢開口論朝廷事乎。雖以不廢言之義。賜批於原疏。亦不可以此寬恕。金若行限己身禁錮。
정조 0년 · 목
敎曰。雖在公除前。此誣及 先大王之大逆不道也。當親鞫於殿庭。以告 先大王靈。時原任大臣命招。金吾諸堂牌招。問郞卽爲啓下。予則曰李一和猶是孤雛。朝已下敎。李德師正法然。後 先大王之志可明。卽爲擧行。
정조 0년 · 강
命宮城扈衛置之。訓將牌招。
정조 0년 · 목
敎曰。宮城扈衛。旣令置之。依甲辰年例。輦下親兵。不可不備。挾輦軍一百名待令。三營大將。闕門外只率標下軍把守。亦依甲辰年例爲之。又敎曰宮城扈衛旣令置之。只以內外入直訓局禁御軍。布帳外作門事分付。又敎曰。伏帳前禁軍三番侍衛事分付。又敎曰。罪人上闕時。若有私通書札雜人相見之事。則訓局例爲禁斷。摘奸時若或現捉。則訓將當以當律施行。訓將牌招聽傳敎。
정조 0년 · 강
御金商門行親鞫。領議政金陽澤。左議政鄭存謙。領府事金相福。判府事李溵。判義禁鄭弘淳。知義禁李溎。同義禁朴相老趙㻐。大司憲朴相德。大司諫鄭履煥。正言宋煥億。問事郞廳李秉模柳義養鄭民始金履正趙尙鎭沈豊之徐有防李普溫。刑房都事張錫寬李斗源。文書色都事沈禧李景說。
정조 0년 · 목
具白布笠布直領。詣金商門陞座。弘淳曰。何罪人上之乎。敎曰。德師上之。○敎曰。禁堂。皆是 先大王臣子。而見此凶賊。何如是玩愒耶。金吾堂上一竝削職。又敎曰。吏曹判書徐命善爲判義禁。行副司直徐有隣。大司諫鄭履煥。承旨金煜爲同義禁。先爲入侍帳前。追後謝恩。又敎曰。承旨有闕代。都廳鄭民始爲之。先入侍後謝恩。○敎曰。德師訊杖幾度。命善曰。九度矣。命善進德師袖中疏草。敎曰。此疏草尤極凶慘矣。罪人捧大逆遲晚後。敎曰。罪人德師。旣以大逆不道誣上遲晚。從古凶逆何限。而今日德師。可謂亘千古初有之逆也。待明日依律文。西小門外陵遲處斬。百官依例序立。使在廷臣僚。知所懲畏焉。
정조 0년 · 강
命親鞫處所移設內兵曹。
정조 0년 · 목
敎曰。雨勢如此。排立軍兵不可不顧。親鞫處所。移設於內兵曹。
정조 0년 · 강
拿處韓光綮趙載翰李萬軾。
정조 0년 · 목
光綮等出鞫招也。
정조 0년 · 강
命聖國母今連。濟州牧爲婢。
정조 0년 · 목
敎曰。聖國母今連。渠以妖僧長髮。出沒於宮禁。罪惡貫盈。不可置之於輦轂之下。濟州牧爲婢。當日押付。
정조 0년 · 강
遞承旨鄭文啓。以吳載紹代之。
정조 0년 · 목
敎曰。同副承旨許遞。前望單子。以吳載紹爲之。牌招察任。
정조 0년 · 강
命今日始役日。宣傳官一員。看審以來。
정조 0년 · 강
弘文館。以　景慕宮祭禮收議啓。
정조 0년 · 목
本館啓言。　景慕宮祭禮。問議于時原任大臣及在外儒臣處。則領議政金陽澤。左議政金尙喆。右議政鄭存謙。以爲　景慕宮祭禮用牢用樂事。臣等已於入侍。有所考據而陳達。仍請博詢。而儒臣獻議。若是纖悉。臣等更無可以仰陳者云。判府事李溵。以爲三大臣旣已備陳前席。諸儒臣又復博考狀聞。臣無容別議云。副護軍洪啓能。以爲臣猥充儒臣之數。問議之命。至再至三。而一向泯默者。誠以自知甚明故也。無任惶恐俟罪之至云。請上裁。敎以待在外儒臣收議畢到。更爲稟處。
정조 0년 · 강
禮曹。以　殯殿上諡依 補編擧行啓。
정조 0년 · 목
該曹啓言。五禮儀。上　諡　殯殿儀。無讀祝之節。只有致詞讀　册寶之節。取考喪禮補編。則上　諡殯殿儀。有讀祝致詞。讀　册寶之文矣。今番　大行大王　殯殿上諡時。依補編所載擧行。
정조 0년 · 강
召見江原監司金夏材戶曹判書鄭弘淳貢市堂上徐命善于廬次。
정조 0년 · 목
夏材辭陛也。○予謂夏材曰。卿今出去。必善爲之。第須益加勉飭焉。對曰。臣以匪才。猥膺藩任。今承面飭。敢不益加勉勵。予謂弘淳曰。上樑擇日。已爲之耶。對曰。 御書閣則擇以廿七日。而別堂擇日。姑未爲之矣。予謂命善曰。市民之於宮家。外上幾何。探察以奏。對曰。臣以司僕事。因日昨下敎探問。則長湍地有四十結收稅於和平翁主房者。錦城尉謂臣曰。此是前朝馬場。自前欲爲還納而無路不敢矣。今則必欲納之云。其言貴矣。
정조 0년 · 목
敎曰。　慈宮氣候。近日靡寧之中。以卿之尙不入城。爲用心之端。在卿道理。宜不他顧。況向者鄭履煥之疏。慮患云者。知卿本心而然也。卿何自引若是之過乎。予有面諭者。卿須安心勿辭。卽爲入城。仍爲入侍事。遣史官傳諭于洪奉賀。仍與偕來。
정조 0년 · 강
命豐原府院君不絕其祀。大臣稟處。
정조 0년 · 목
敎曰。豐原府院君趙顯命。卽　先朝帶礪之臣也。在法當有十世宥之之義。今其祀斬爲絕矣。予庸愴焉。宜宥一子。不絕其祀。令大臣稟處。
정조 0년 · 강
命徐完碩事。令道臣條列以聞。
정조 0년 · 목
敎曰。覽湖南觀察使狀聞。可謂得體。其中徐完碩尤涉無狀。當令拿問。而傷風敗俗。背公蔑法之事。令道臣條列以聞以爲問目。
정조 0년 · 강
汰拿中官林秀文金光秋等。
정조 0년 · 목
敎曰。深宮固扃。閽侍守之。古之嚴內外之義有如此也。紀綱解弛。人不畏法。守門小宦。亦且犯禁。洞開差備門。外間賤流出入無忌。事之無嚴。莫此爲甚。當該掌務中官。問名內侍府。爲先汰去。拿問定罪。不能檢飭之承傳色。不能防守之差備中官。一傡罷職。
정조 0년 · 강
命昌德宮衛將先汰後拿。兵判褊裨決棍除名。
정조 0년 · 목
敎曰。下敎之下。門禁無異前日。閑雜人往來。如入無人之境。今日嫡奸。亦爲現捉。昌德宮入直衛將先汰後拿。兵判別定將校兼察。則身爲褊裨。不遵將令。此等褊裨。緩急何恃。該褊裨。令兵判從重決棍除名。昌慶宮衛將。則擅離番所。已極駭然。而建陽門雖與闕門有異。卽是兩闕之界。則不但雜人無常出入。以至竊發之徒。亦云公行。此等紀綱。前所未聞。亦令兵判決棍汰去。明日政擇擬。
정조 0년 · 강
命摘奸別監朴有春放送。
정조 0년 · 목
義禁府啓言。王獄何等嚴重。而況今重囚在獄嚴秘之時乎。今日日暮時。不知何許人。踰越北牆入來之際。守直羅將處現捉。故萬萬驚駭。一邊結縛。査問委折。則渠以爲摘奸別監朴有春云。故姑爲執留。何以爲之。敎以果是摘奸掖隸。身佩通符。不可經宿闕外。放送。
정조 0년 · 강
魂殿都監。以　梓宮全體加漆吉日。令該曹推擇啓。
정조 0년 · 목
該都監啓言。　梓宮漆布加漆。已準十度。全體加漆依喪禮補編以三度擧行而吉日時則令該曹推擇。間二日爲之。
정조 0년 · 강
掌令尹長烈疏陳病狀乞遞。仍請寢趙顯命存祀。賜批。
정조 0년 · 목
疏略曰。臣詣臺已旬有餘日矣。重觸寒感。頭疼身熱。十分危惡。伏願亟遞臣職。臣昨伏見傳敎下者。以豐原府院君趙顯命存祀事。有大臣稟處之命。臣竊以爲過矣。噫。罪逆何代無之。而其排布醞釀。窮凶叵測。豈有若今番諸賊哉。論其窩窟。卽載翰爲最。孥戮之典。纔已擧行。今何容遽議其原恕乎。聖意雖出於念勳。國法宜守於治逆。臣謂亟收成命。以嚴王章宜矣。批以所陳令大臣稟處。予意有在。爾其勿辭察職。
정조 0년 · 강
命入直都監堂上都廳推考。該郎廳汰去。
정조 0년 · 목
敎曰。爲善堂西月廊。旣無房舍。則宜乎備改。至於東月廊。則不過中官入接處。任自修理。此等前例。曾所未聞。其在嚴內外之道。不可無飭。入直都監堂上都廳推考。該郎廳汰去。
정조 0년 · 강
召見藥房提調徐命善于廬次。
정조 0년 · 목
予曰。右手背。時或牽引。麻木特甚。何以爲之乎。命善曰。殿座處所每向北。故此觸風之候也。命吳道炯入侍。予曰。手背頗麻木。針灸則似好矣。道炯曰。以長陸作片付肩偶。曲肢受灸好矣。予曰。與白文昌備受灸諸具入侍。文昌奉受灸諸具進前。予曰。受灸處卽何處。文昌曰。外關曲肢矣。奉長陸片付外關。先灸三十二張訖。次灸曲肢三十二張。
정조 0년 · 강
中批金華鎭爲戶曹參判仍差改建廳堂上。
정조 0년 · 목
敎曰　景慕宮改建。依定奪爲之。句管無人。禮曹參判金華鎭。旣已相址。亦出圖形。敦匠之役。宜時熟手。戶曹參判除授。仍差改建廳堂上。
정조 0년 · 강
命金吾堂上重推。都事汰去。羅將書吏拿囚捧供。
정조 0년 · 목
敎曰。大獄尙未收殺。王府慮有疏虞。故昨使掖隸持通符摘奸。必察虛實而來。則至於直入南間。窺見罪人飮食之樣。已見國法之解弛。況掖隸通符。與御史之馬牌等。都事以爲捕校之所佩。直爲結縛王人云。若然則御史之所佩馬牌。外邑亦以羅將之所佩結縛乎。且姑爲執留。以待草記後處分。何所不可。而旣知其分明摘奸之人。而御印通符。旣佩於身。則任自結縛事未前聞。金吾堂上從重推考。都事汰去。先下手羅將書吏爲先拿囚。秋曹嚴問後。捧供以聞。今此下敎。非爲掖隸之結縛。佩符信者。到處皆然。則其將無廉察之擧乎。近日獄情疏漏。必有潛通之慮。從當嚴査當處當律。王府知悉。
정조 0년 · 목
谷山府使吳載紹。淮陽府使李鎭恒等進前。予曰。下去後善爲之。予命注書出去。淸心元十丸。蘇合元十丸。分付藥房以給谷山府使。
정조 0년 · 강
命銓曹亞三堂望三望及通塞。依古例爲之。
정조 0년 · 목
敎曰。朝廷之名宦雜亂。故士夫之名節隨壞。此是世道之憂。況天官之職。爲任不輕。不可以伊時相奏之襲謬。至今遷就。此後銓曹亞三堂望三望。依古例爲之。而其通塞。亦依古例爲之。以尊朝廷。以勵士夫。
정조 0년 · 강
兵曹。以昌德宮廉察將校盧翊臣等棍汰啓。
정조 0년 · 목
該曹啓言。昌德宮廉察將校盧翊臣決棍十五度後除名。昌慶宮衛將趙泰鎭決棍十度汰去。
정조 0년 · 강
命判義禁趙重晦。同義禁鄭光漢徐有隣吳載純削職。親鞫後入直都事削黜。
정조 0년 · 목
敎曰。國有法紀。則豈有鞫獄罪人之枷杻自解手足不鎖者乎。若此而安用王府爲哉。身爲堂郞。飭敎之下。全不檢察。有此前所未聞之事。極爲駭然。禁府諸堂。一竝削職。親鞫以後。入直都事一竝削去任版門外黜送。守直吏卒間軍士。令該曹考律草記。
정조 0년 · 강
命京兆堂上罷職。
정조 0년 · 목
敎曰。昨日京兆草記混下。當該中官推考。欲爲下敎而未果。漢城主簿兪彦錥。仍任勿施。其若仍任。則尹羲厚以何區處乎。卽此一節。難望聽訟之循公。堂上罷職。
정조 0년 · 목
以李在簡爲吏曹參議。魚錫定爲兵曹參判。金相台爲鐵原府使。趙榮克爲淳昌郡守。李東郁爲康津縣監。李殷福爲海南縣監。金鐘正爲判尹。尹東暹爲右參贊。○再政以鄭弘淳爲判義禁。沈墢趙㻐鄭一祥爲同義禁。○三政。以金孝大爲知敦寧。李得宗爲同敦寧。金魯鎭爲左尹。趙㻐爲右尹。沈亮賢爲　宣陵參奉。李一源爲　懿陵參奉。亮賢以下。竝初仕也。
정조 0년 · 강
命信漢符新造。門禁申飭。
정조 0년 · 목
敎曰。嚴宮禁王政之大者。近來紀綱解弛。民不畏法。肅肅淸禁。作一街路。末俗之多小弊端。皆從此中出。有識之寒心久矣。當此新服之初。宜修內政。古制宮禁出入。男以信符。女以漢符。用此憑驗。若無此者。不得攔入。法意森嚴。挽近以來。此法專廢。不知兩符之制。宮奴私隸。任意縱橫。事之無嚴。莫此爲甚。從今以後。依大典信漢符爲準。其令兵曹。。爲先新造。門禁。自頒符日申嚴。
정조 0년 · 목
敎曰。觀此回啓。卽前監司金載順狀啓。而此狀啓。聽政前來到者。不但閱歲之後。又當新舊之處。不無及時之嫌。今春錦伯之狀。已有飭令。前此大臣之奏。又有下令酬勞之典。雖不可一切防遏。罔功之資。亦不當隨請聽施。況原狀聞旣是令前。虛實自在。未査之前。則該曹回啓。難免曲循。勿施。
정조 0년 · 강
禮曹以在外儒臣處收議啓。
정조 0년 · 목
該曹啓言。　景慕宮用牲用樂事。問議于在外儒臣處。則前正宋德相以爲今　景慕宮。事面體貌。有所懸殊。其所不忘　私恩。盡其至情。當如程子所論之意。然則儒臣所論。不爲無據矣云。副護軍金亮行以爲臣頃年妄言。自速大戾。不敢自齒於平人者。十年餘矣。今者下詢。又不得獻議云。前別提金鐘厚以爲臣於前月。再辱聖問。以身未嘗出。不敢有言之義爲對。玆又不敢獻議云。請上裁。敎以獻議畢到。待領相造朝。左相復命。時原任大臣與禮官消詳。入侍稟處。
정조 0년 · 강
領議政金陽澤箚陳病狀乞遞總護之任。賜批。
정조 0년 · 목
批以卿恙尙爾。爲卿悶焉。總護之任。所請如此。特許勉副卿其安心調理。俟少間造朝。共濟國事焉。仍命遣史官傳諭。
정조 0년 · 강
副修撰洪鳴漢疏陳母病。乞遞批許救護。
정조 0년 · 강
緘推忠淸監司閔百奮。
정조 0년 · 목
因興陽縣稅船致敗於泰安郡狀啓。敎以稅船故敗。先朝飭敎。何等嚴截。致敗情節。十分可疑。則身爲道臣。初不致疑。又不詳覈。矇然封啓若此不已。故敗稅船之報。其將陸續。不有　先朝飭敎。不念莫重稅穀。卽此一節。可知其不事事也。不可以該廳之請推而止。忠淸監司閔百奮緘辭從重推考。
정조 0년 · 강
召見慶州府尹徐有寧于廬次。
정조 0년 · 목
予曰。宮家折受有之乎。對曰。於義烈宮有之矣。予曰。幅員幾何。對曰。甚大矣。或有相距百里處矣。
정조 0년 · 강
命宮屬之以粉板書啓恐喝者嚴勘。
정조 0년 · 목
敎曰。束京尹引見。略問邑弊民瘼。而予之所常駭怪者。卽內需司及宮房下屬之凡諸憑公。必以粉板書啓恐喝者也。宮中古規。元無粉板書啓之例。而外邑安知規例之如此耶。從今以後。內而各司。外而各道。稱以宮屬。以粉板書啓四字恐喝者。該司之堂上。該道之道臣。隨見聞登時嚴勘後。或草記或狀聞事。自備局分付。
정조 0년 · 목
予謂命善曰。貢市事。有何可陳者乎。對曰。其人貢物有弊瘼後。苑生薑田末木。亦有弊瘼矣。市人外上。則永城尉宮綾城尉宮及唐恩僉尉本家宋參奉家有之云。而永城綾城二處。則今方流伊備償云矣。
정조 0년 · 강
命二神交濟湯。今姑停止。
정조 0년 · 강
元陵碑石表陰記草圖書。命從近書出。
정조 0년 · 목
敎曰。　元陵碑石表陰記。依前定式草圖書。從近書出。以爲親書事。都監郎廳傳于總護使。
정조 0년 · 강
遞修撰李秉模副修撰洪鳴漢。
정조 0년 · 목
敎曰。儒臣李秉模洪鳴漢許遞。政官牌招開政。
정조 0년 · 강
以鶴林君焴爲都總管。口傳也。
정조 0년 · 강
有政。吏曹判書徐命善進
정조 0년 · 목
以金載人爲修撰。李魯述爲副修撰。李尙顯爲博川郡守。
정조 0년 · 강
命多有相値之事。明日加漆。二十七日退定。
정조 0년 · 강
禮曹以加漆吉日退定啓。
정조 0년 · 목
該曹啓言。加漆退定事命下矣。初度加漆。今四月二十七日午時。再度加漆。來五月初一日午時。三度加漆。同月初四日午時。次次退定之意請分付。允之。
정조 0년 · 강
各陵告由祭祝文。命更令撰送。
정조 0년 · 목
禮曹啓言。今此　各陵告由祭祝文末句。有曰敢奠洞醑。而無奠酌之節。則奠醑二字未安。何以爲之。敎以四字更令撰送。
정조 0년 · 강
行藥院入診于廬次。召見總護使金尙喆。提調徐命善副提調洪國榮
정조 0년 · 목
予曰。明日斬破土後。何當入來耶。尙喆對曰。復命遲速。姑未預必矣。仍請許免總護之任。予曰。倚卿忘憂矣。命善請受灸。予受灸七壯。
정조 0년 · 강
重推都監堂上金鐘正。
정조 0년 · 목
總護使金尙喆啓言。　國葬都監堂上金鍾正。向來承批後。尙不膺命。其所撕捱。雖似由於頃者人言。其在分義。極爲未安。請從重推考。牌招察任。從之。
정조 0년 · 목
敎曰。聞諸都廳之言。三都監攻玉垂畢。而册文尙無製進云。領相曾於入侍。旣已面諭。他餘製述官斯速製進事。各各知悉。
정조 0년 · 강
遺衣遺書石亟。命勿造成。
정조 0년 · 목
敎曰。庚子甲辰年　遺書不但不用。　先朝亦無以　遺衣遺書措置者。今番亦依庚子甲辰例。石亟勿爲造成事分付。
정조 0년 · 강
梓宮加漆。命五度爲之。
정조 0년 · 목
敎曰。禮當從厚。其在固所自盡之道。況有丁丑已例。　梓宮全體加漆。今番亦以五度爲之事。分付該曹該都監。
정조 0년 · 강
命大祝柳煥德呂龜用[周:I-PERSON]。事過後拿處。
정조 0년 · 목
煥德等執頉於摘奸。都監堂上徐命善啓稟也。
정조 0년 · 강
館學儒生洪履猷等二十人上疏。討明徽悖逆辨　皇廟義理。賜批。
정조 0년 · 목
疏略曰。嗚呼。書曰。天佑下民。作之君。作之師。夫君師之義。生於三事如一。而撑天亘地。極萬古而不墜者也。一有背於此者。則是固爲滅倫亂理。反道悖逆之大。而乃又不能明目張瞻。嚴闢而痛拒之。則將至於天地閉而人類殄滅。擧一世盡入於長夜之域矣。迺者凶人明徽之疏出。而其所以誣　皇朝與我國。辱百世之賢師者。罔有紀極。此眞所謂滅倫亂理。反道悖逆者。則嚴闢而痛拒之責。臣等無似。何足以當之。然竊聞先儒之言曰。亂臣賊子。人得以誅之。不必士師然後可也。彼疏以三重之說。首尾張皇。噫嘻痛矣。夫三重之說。出自思傳。而所謂非天子。不議禮不制度者。卽言其聖人御世。制禮興樂。天地萬物一齊剪截。定爲一王之制。布之四海之廣。其規模之大。功用之博。非有位有德者。不能爲也。從古以來。得其位行其道者。惟周公一人而已。其餘許多聖賢。皆以不得其位之故。雖不能制之作之。行乎天下。而若其私室之所講。一身之所行。則國不之禁焉。人不之罪焉。苟如明徽之言。則經界乃王者之政。而橫渠議行井田於一卿。其可謂僭乎。委積乃周官之法。而朱子創設社倉於崇安。其可謂濫乎。又益推其類。則黜陟褒貶。以其有嫌於天子之事。而春秋不可作矣。是可謂識三重之義者乎。彼疏又以蒼梧山下有舜祠。當也。而明天子之於華陽。有何毫分交涉。噫嘻痛矣。夫舜廟事實。紫陽所撰碑文詳矣。其文曰。傳記所稱南巡不返。遂葬蒼梧者。旣非經語。無所考信。而惟是天理人倫之際。帝之所以幸敎後世者。蓋嘗與俟講而志之。然則張侯之所修葺。朱子之所贊頌。只爲其幸敎後世者。非謂其陟方之所也。若以其陟方之所。而必皆立廟。而他則不可云爾。則須城之祀唐堯。滑縣之祀顓頊。鄠縣之祀神農。榮河之祀商湯。與虞舜之廟之又在寧遠者。果皆有取於陟方之義取。若使中原。果非今曰之中原。而有忠臣義士者。有取乎陟方之義。而享　神皇於弘德之址。祀　毅皇於萬壽之山。則夫誰曰不可。而今則四海九州。盡入腥羶。無論陟方。與不陟方。初無尺土片地之可立祠而崇享者。則一隅海東。豈非　兩皇之所眷顧。而一逼華陽。又是一介忠臣寤寐邁軸之所。則　明天子之廟。不立於此而立於何處乎。彼疏又以爲穆穆顯相奚宜於斯。而以賓階主階。屬己屬人等語。擧而詰之。凌蔑誨辱。全沒倫理。噫嘻痛矣。虞帝廟迎送樂歌。可考也。夫豈無於禮之禮。而朱大[夫:I-PERSON]子創之哉。苟如明徽之言。則靜江將事之際。張侯之奉承牢醴。俯伏灌薦。亦復致詰於賓階主階之間。而皇之祜沛皇澤之詠。將謂之無所於屬乎。彼疏又引孔子冉有之言。以證　神道之受誣。噫嘻痛矣。夫泰山之旅。自是魯君之所主。而季氏僭之。所以見斥於夫子也。假使魯亡。而季氏祭魯君於泰山。則夫子其將褒奬之不暇。夫豈有林放之歎乎。彼疏又以爲　聖朝崇報之道。不過設壇。而以陪臣之卑。創二　廟之重。噫嘻痛矣夫。萬東之設。已在　皇壇之前。而其後　肅廟。興慨於風泉之思。又聞先正臣文純公權尙夏之議。初　命有司建　廟於禁苑。畢竟廷議。以虜人之致詰爲慮。遂至於改　廟爲壇。何嘗以廟之不敢而易之以壇耶。且壇之與廟。本無輕重。祭天之圜邱。祭地之方壝。獨非壇乎。蓋國家之享 　三皇。華陽之建　二廟。皆出於懷忠寓慕。因思義起之擧。則壇亦可也。廟亦可也。夫何疑於壇廟之輕重乎。茍如渠言。則上所謂寧遠之科。卽朝家之所享也。靜江之祠。卽士民之所享也。虞舜南北二祠。君民各祭。而自古及今。無一人非之者何也。彼疏又引　孝廟配享之議。歸之於分五廟之重。噫嘻痛矣。夫先正固　孝廟之忠臣而　孝廟乃　兩皇之忠臣也。以　兩皇之忠臣。腏食　兩皇之遺廟。豈不上有光於　兩皇。下有榮於　孝廟哉。先正此論。本以擬之於國家建廟之後。而旣又與私享別廟有異。則何謂分五廟之重乎。若以分重而致疑。則夫子之廟。遍天下州郡。而滄洲之舍。私行釋菜之禮。是亦有分重之嫌耶。嗚呼。春秋之書大義數十。尊攘爲重。人而不知此意。則中國而裔戎矣。將裳而禽犢矣。蓋當甲申之歲。天地翻覆。京國蕩殘。十陵入於灰燼。九宇沈於腥穢。於是乎　毅皇殉社之靈。靡有依歸之所。而　神皇再造之恩。永無可報之地矣。惟我　聖祖。赫然舊發。志欲一灑。至於至痛在心。日暮途遠之　敎。直令千古志士。哀冤而雪涕也。時則先正密贊大計。期以身殉。君臣一德。謨猷密勿。志業未半。弓劍遽遺。而先正血誠。亦無以自效。則四字　御筆之刻諸石龕。煥章小菴之豎諸巖間。萬東之議。又因是而作矣。此眞朱夫子所謂忍痛含寃追不得已。以存天下之防者也。昔巴人祀照烈之廟。則杜甫詩所謂歲時伏臘走村翁是也。楚民祭昭王之廟。則韓愈詩所謂一間茅屋祭昭王是也。其門人文純公。不負遺訓。竭力經營。厦屋之制。乃成於涒灘重回之甲。則非但先正九原之恨。得以少伸。抑亦　孝廟尊周之義。昭如日星。然而文純公猶以擅便爲嫌。因故相臣鄭澔。稟于筵席。得蒙允許矣。反至我　先大王。旣承　寧考之　遺志。竝擧　兩皇之崇享。又命摹印煥章所藏石刻　御筆親覽之。又命劃給田土幾結。以助粢盛之需猗歟盛哉。彼明徽者。有耳有目。亦一人耳。抑獨何腸。蓄忿懟之心。發凶悖之言。其不滿於　毅皇。則乃引陳胡公之說。而斥其竝享於　神皇。至於餒而二字。引喩絕悖。其不滿於　孝廟。則外假侮辱先正之說。謂之提空名而弄虛景。其不滿於　肅廟及　先大王。則以爲惟天子郊之而諸侯無與焉。又擬之於檜邦之無譏。其無君無嚴。悖逆凌犯。殆古今天下之所未有也。噫。自夫尹宣擧之失身江都。討復之論。視若仇讎。句踐詐延廣往之說。肆發於其口。一番凶徒。靡然從之。先正之終始遘禍。皆由於此。其後廈成昱甲之疏。同一心印。至於賊臣眞儒。則請毀院額。而其時凶黨。以華陽之事。通文構捏。蓄伺已久。然則明徽之疏。亦可謂發之太晩也。惟我聖上親鞫時傳敎。辭嚴義正。莫不欽誦。伏乞亟誅明徽。懸首藁街。使一國含生之倫。咸知有君師之重焉。批以予之姑不酌處明徽者。蓋有意焉。而館學寥寥。心竊訝之。今爾等所陳。可謂不失士氣。心庸嘉尙。處分從當酌量。爾等以此心衛吾道。
정조 0년 · 강
禮曹。以　梓宮四五度加漆吉日排定啓。
정조 0년 · 목
該曹啓言。　梓宮全體加漆五度爲之事命下矣。四度加漆。來五月初七日午時。五度加漆。同月初十日午時。分排定行之意請知委。允之。
정조 0년 · 강
推兵曹參議李得臣。
정조 0년 · 목
敎曰。巡綽之職。爲任不輕。雖以省記一事言之。近日不成貌樣。兵曹參議李得臣推考。此後自政院申飭。
정조 0년 · 강
追崇移奉時儀節。命從速稟處。
정조 0년 · 목
敎曰。　追崇後移奉時。　神輿服色。習儀班次等儀節。今無可據之儀節。都監眩於擧行。令禮曹就儀都提調。節月從速稟處。
정조 0년 · 강
召見疏儒頭洪履猷于廬次。
정조 0년 · 목
予曰。疏頭誰也。履猷曰。故相臣洪命夏之玄孫矣。予曰。製疏誰也。承旨洪國榮曰。金龜柱之六寸也。予曰。爾製此疏乎。勉柱曰。然矣。予命製疏讀。至三重之說。予曰。語意甚好。文理亦達矣。又讀至無禮之禮。節曰雖曰無於禮而合於禮。尤好矣。又讀至須城等語。予曰。援引該博矣。向日親鞫時。以此出問目矣。司謂不謀而同矣。又讀至圜邱方壝之句。予曰。親鞫時。予以壇重廟輕爲問矣。疏辭亦然。可謂不謀而同矣。又讀至　廟庭配享之說。予曰。　孝廟之庭。尙未配先正。予嘗以爲缺典矣。此乃當爲之事。而乎生予意如此。故曾於春宮。以此事。與宮官。時與酬酢矣。予曰。疏文善作而義理森嚴矣。
정조 0년 · 강
命親鞫明日爲之。
정조 0년 · 목
敎曰。親鞫明日爲之。早食後來待。應參諸臣。依例命招。宮城扈衛置之。軍兵依初一日例擧行。
정조 0년 · 강
命領議政金陽澤總護使金尙喆勿參鞫坐。
정조 0년 · 목
敎曰。卿恙未差。予已諒矣。卿須安心善攝。勿參鞫坐事。遣史官傳諭于領議政。又敎曰。　殯殿有修理事。總護使亦勿進參鞫坐事。待左相入來。史官傳諭。
정조 0년 · 강
命時囚李繼興議處。
정조 0년 · 목
因義禁府時囚李繼興捧供啓目。敎以除刑推議處。
정조 0년 · 강
照勘時囚李繼興。
정조 0년 · 목
義禁府啓言時囚罪人李繼興以倉庫盜用錢糧失覺察及威逼人致死。二罪俱發。從一科斷。杖一百收贖。告身盡行追奪。放送。
정조 0년 · 강
命柳煥德呂龜周分揀。
정조 0년 · 목
敎曰。可差祭官之人優如之時。以有故之人塡差。當該吏曹郎廳汰去。柳煥德呂龜周分揀。
정조 0년 · 목
敎曰。　惠慶宮氣候。若是未寧。在卿道理。尙不知變。實非所望於卿者。至於本事。二字開釋。實布予心。雖使予百諭千諭。無出於此二字。卿其思之。予不更誥。卽爲入城。聽我面諭。仍爲入對　惠慶宮事。偕來史官。傳諭于洪奉朝賀。仍與偕來。
정조 0년 · 강
御內兵曹。行親鞫。判府事李溵。右議政鄭存謙。判義禁鄭弘淳。同義禁沈墢趙㻐。問郞徐有防李秉模金履正沈有鎭沈豊之柳義養李顯永。大司諫宋翼彥。司諫李獻慶。獻納李謙彬。執義李重馥。掌令尹長烈尹在醇。持平尹尙東。正言姜忱。刑房都事李弘源洪景厚。文書色都事南殷老趙亨逵。
정조 0년 · 목
具布裹白笠布袍。乘輿出建明門。至內兵曹。降輿陞座。○罪人具庠上之。口供訖。請與載興面質。載興上之。口供有虛頭潤色等語。敎曰汝見疏而挽止。猶有知情不告之罪。況潤色之乎。載興口供以爲東讓勃然變色。爲人妄毒。故不得已改給。敎曰。如許凶疏。豈以人之勃然變色而改給之乎。當捧結案。而姑問徒黨。欲知窩窟。汝旣云但與東讓爲之。則又何與庠書札綢繆乎。敎曰。載興施刑。又敎曰。龍仁何遠而不聞聽政消息乎。況徐命善疏。出於昨冬。聽政卽在其後。汝所謂不聞聽政消息。而但聞徐疏消息云者。其果成說乎。壽賢上之。敎曰。予有錄置者。不必問汝。而問汝者。欲以汝說憑準也。所謂朝士。一一直告。壽賢口供以爲初無與朝士相通之事。而只爲興祿所誤。果有所奏。而到今年久。而不能記得云云。敎曰。南人少論五六人。從實直告。壽賢供以爲宋載經金尙默沈履之云云。履之趨出。敎曰。沈履之何爲出去乎。其令入侍。敎曰。妖惡矣。汝之其時所奏。豈此人乎。又敎曰。汝不聞南漢北漢不漢黨之說乎。仍顧謂侍臣曰。南漢北漢不漢黨云者。以其不入於南黨北黨之謂也。壽賢供以爲往來興祿家時。見睦祖煥矣。敎曰。豈一睦哥而已哉。仍敎曰。勸杖壽賢準二次。罪人守鎭上之。供訖。敎曰。汝締結宦寺之狀。雖非妖宦之招。汝在桂坊時宦寺流入言語。俾予聽之者。不知幾番。汝焉敢隱諱乎。壽賢上之。敎曰。俄者予發端。然後汝乃納招。而其中魁首李萬軾。何不告之乎。壽賢抵賴良久。供曰。趙宗鉉也。卽命發捕。敎曰。罪人萬軾上之。口供以爲初不知興祿之死生。且以金壽賢爲金應賢。敎曰。妖惡矣。汝豈不知壽賢。而以曾行裨將之金應賢爲壽賢乎。敎曰。庠上之。供訖。敎曰。書中所云。節節叵測。汝之不參凶疏凶論之跡。何以發明乎。汝之締結匪類之狀。從實直告。又敎曰。豈有如汝士流乎。以汝地處。若不出入於洪奉朝賀家。則汝父豈能自致乎。汝以善變化之人。千百其身。初附於洪奉朝賀。又附於厚謙。而末又以士流自稱。豈有如何之士流乎。宗鉉上之。壽賢面質後。以爲不知宗鉉之面目云云。敎曰。宗鉉特放。　敎曰。總護使　殯殿修理後來參鞫坐事遣史官傳諭于左議政。又敎曰。同義禁鄭一祥改差。口傳差出。又敎曰。問郞李普溫代。以鄭元始差定。仍乘輿還內。
정조 0년 · 강
以李碩載爲同義禁。口傳也
정조 0년 · 강
惠慶官進　服蘇葛茶一貼。命更爲煎入。
정조 0년 · 강
命親鞫撒罷。明日本府推鞫。
정조 0년 · 목
敎曰。罪人李守鎭金壽賢李萬軾。今當酌處。載興疏事。旣已承款。今則不過捧結案而已。明日本府推鞫。具庠待結末。更當處分。親鞫撒罷。
정조 0년 · 강
命太學齋任朴鎤李唐白停擧。
정조 0년 · 목
敎曰。賢關。首善之地。而明徽疏。後東土衣冠之倫。孰無請討之義。而側聽多日。尙此寥寥。可勝寒心。此專由於齋任不古之致也。在外大司成許遞。政官牌招開政。待下批。其令肅命後入侍。時任。太學齋任。一傡停擧
정조 0년 · 강
玉堂聯啓請李昌任追奪李昌伋等削版。賜批。應敎鄭元始修撰嚴思晩
정조 0년 · 목
元始等啓。故大司諫李昌任。身爲朝士。締結逆宦。前後情節。緊出於妖宦壽賢之招。臣謂亟施追奪。批以李昌任之罪。可勝誅哉。浮於載興。浮於興祿。又浮於守鎭。綢繆之狀。不特形現於當日之後。宵小之態。呈露於當日之前。嗚呼。德成閤入對時。賊也小人也之責敎。旣在於伴僚維鎭之際。則予之必欲痛治昌任。乃所以追　先志也。予不覺掩抑。其何靳持。依啓。又啓言定州牧使李昌仍。信川郡守李定鎭。以昌任之兄。守鎭之弟。俱不可一日晏然於守宰之任。臣謂亟施削版。批以依啓。
정조 0년 · 강
有政。吏曹判書徐命善進
정조 0년 · 목
以金煜爲大司成。許任爲定州牧使。李沇爲信川郡守。
정조 0년 · 목
敎曰。罪人具庠。昨日夜深。未及準次。今日推鞫時。加刑一次。劃紙。以前劃紙用之。載興外諸罪人。爲先次次刑推。卽以委官意草記事。傳于委官。又敎曰。今日推鞫時。罪人守鎭萬軾壽賢。加刑一次。加刑後。當酌處。以此傳于委官。
정조 0년 · 강
命金壽賢大靜縣爲奴。
정조 0년 · 목
敎曰。妖宦逆豎。何代無之。而如壽賢輩之至奸極妖。窮凶絕悖之事。實是亘古今之所未聞所未有之變怪也。予之處分。非不知登時嚴懲。以破亂源而壽賢之尙保首領。視息牖下者。非予忽於隄防忽於誅討而然也。特欲待此鬼蜮情狀之呈露。而明行誅討之意也。大抵宦寺之職。不過傳令之事。漉灑掃之前而己。身爲宦寺。則於士夫。是豈聲聞之相及。又若所謂言論。所謂義理云云等說。尤豈渠輩所可耳聞而口傳者哉。況所親之士夫。所道之說話。旣是凶論與凶徒。則可勝痛哉。今番獄事。情節彰著。窩窟打破。究厥所由。卽此輩爲凶賊之根底也。往在十餘年前。時予沖歲。壽賢以長番內官。給使於本宮。興祿以　慈宮承言色隨行。壽賢每奏予曰。與興祿有同奏之事矣。當予進詣養德堂時。此輩隨來。養德堂。卽　慈宮所御之堂也。此輩謂予沖歲。必不知渠輩情狀。追迨予遊於堂後之苑。壽賢興祿。以窮凶極惡之語。誘說於予曰。如此方可謂孝也。又奏某某士夫。與渠輩相親。同此義理。可用於將來之人矣。予雖沖歲。一聞已知其爲亂逆。未嘗以一語發落。其時因事除汰。尙今不忘。一欲以此起獄。或慮憂蔓延者多。今則凶逆次第伏法。豈可仍置不問。以釀禍機乎。興祿令前已故。壽賢發捕者。蓋以此也。親問之下。箇箇取招。與予所聞記者。無一差錯。噫宦寺之交結朝廷。顧何等罪案。而士夫之如此。亦不可謂之士夫。良可痛歎。三尺至嚴。焉可逭也。而興祿旣以魁首已死。壽賢則猶屬之隨從。不是失之太寬。推輕之典。亦不害爲仁政之一端。旣施數次之刑。罪人金壽賢。濟州牧大靜縣爲奴。
정조 0년 · 강
命李萬軾邊遠定配。
정조 0년 · 목
敎曰。萬軾之罪。可勝言哉。萬軾。以釁孼之種。蒙先大王不世之恩。得廁生人之倫。在渠之道。固當一念圖報。仰酬鴻恩。不此之爲。締結凶徒。綢繆凶論。日夜所以聚首聯裾。排布設施者。不但口不敢道。亦是耳不忍聞者。萬軾亦具秉彝。抑何心腸。萌此窮凶極惡之計。而發此無倫不道之說乎。究厥情狀。已極凶慘。而萬軾之罪。萬別有在焉。別院笙歌。嘯聚徒黨於昏夜黯黯之中。卽凶徒之外。又是妖宦逆竪也。萬軾旣是釁孼。則常人之廉耻。雖不足責。然旣登科甲。又出仕路。則雖無凶徒。亦無宦竪。宜無所害於渠。而凶論則主張。凶疏則參涉。此則無論某處。惟禍機是伺。此雖萬軾平生伎倆。至於締結宦寺。圖此不道。尤何等罪惡乎。往年妖宦之口。昨日妖宦之招。其所情節。彰著無餘。實非以人心論者也。雖然旣施數次之刑。庶懲厥罪。至於今番德師之凶疏。渠在邑倅。論以王法。似不可以知情與同參論。罪人李萬軾。邊遠定配。
정조 0년 · 강
命李守鎭絕島安置。
정조 0년 · 목
敎曰。以士夫而焉有締交宦竪者哉。尋常宦竪。亦尙且然矣。況此亘古今所未聞所未有之妖宦逆竪乎。與之綢繆。與之盤結。已極無狀。又況所以綢繆者。何等不忍言不敢道之事。所以盤結者。又何等不忍提不敢聞之說乎。渠之嘯聚凶徒。符同匪類。晝宵揣輩摩。無非凶謀者。惟是渠之例事也。渠以士族。忍爲此絕悖無倫之行。以辱淸朝衣冠之倫。吁亦痛矣。蓋論守鎭之罪凶論主張與載翰載興輩。同一心腸。而至於欲藉幽隱之逕。急圖凶慘之計。又浮於正法之諸賊。以此一節。於渠輩但自初不能發明。妖宦之招。以首犯納招。鞫問之下。渠又以陪衛時麾鞭之事。載翰家逢着等說。箇箇納招。到今誅討之典。宜不下於正法諸賊。而國有紀綱。亦豈使此賊得保首領哉。雖然凶疏諸賊。先已伏法。則參涉疏事之說。更無可覈之處。渠魁之興祿。亦已徑斃。則前後情跡。有難詳覈。而昨今訊問。亦近數次之刑。姑貸一律。投諸四裔。似非失刑之大端。罪人李守鎭。限已身絕島安置。守鎭特一貸頭之鬼。依爲奴婢法典。勿揀赦典。
정조 0년 · 강
命鞫獄文案正書入啓。
정조 0년 · 목
敎曰。鞫獄今旣收殺。文案例卽內入封置。而其在防奸之道。不可以各張文書。散在休紙中。刑房承旨正書一通入啓。元草付丙。
정조 0년 · 목
敎曰。李養善。大臣宰臣章箚之後。今無問渠之端。特爲放送事。分付王府。
정조 0년 · 강
命申大益嶺沿定配。
정조 0년 · 목
敎曰。申大益罪狀。旣悉於前後問目。末稍招辭。情跡難掩。囹圄諸囚。旣皆酌處。何必更問。嶺沿定配。
정조 0년 · 강
命前御史任希雨照律。
정조 0년 · 목
敎曰。屢月滯囚鞫獄。旣已收殺。前御史任希雨。以奉使無狀。今日內照律草記。
정조 0년 · 목
敎曰。　惠慶宮患候未復。在卿之道。宜卽入城。而況又日昨敦諭之後。尤無趑趄之端。卿何若此。卽爲安心人城事。使偕來史官傳諭于洪奉朝賀。期於偕來。
정조 0년 · 강
命前禁府都事吳彥思等復職。
정조 0년 · 목
敎曰。聞前禁府都事吳彥思沈公藝。不過一時代直。非經夜者。而混入現告云。原傳旨中付標。旣已出代。待三十朔窠復職。依仍任例施行事分付。
정조 0년 · 목
敎曰。凶疏人李明徽。滯凶王府。其亦陋矣。出付秋曹。嚴刑島配事。卽爲分付。
정조 0년 · 강
命具庠絕島安置。載興捧結案以聞。
정조 0년 · 목
敎曰亂臣賊子何代無之。而豈有若今番諸賊乎。究其窩窟。卽載興是也。載興文書中庠之書札極其凶惡。有不忍正視。所謂持斧碎首。所謂某年義理。所謂春秋之義。所謂舅甥熟講。所謂吾輩秉執。所謂昧於本者云云。乃是叵測陰慘之說。千里發補。蓋以此也。而及當親問之下。渠雖欲遊辭漫漶。其所情節。灼然可知。法有三尺。焉可免乎。大抵庠也本末。予所知也。性本陰驇。行又悖戾。陰結匪類。陽附士論。平日伎倆。無非傷人害物之事。半生揣摩。卽是閃倏變幻之計。十手所指。焉敢誣也。此所謂見利而附利。盡則去者。雖以予所洞燭者言之。初爲洪奉朝賀所援引。再爲鄭厚謙所交結。千百變化。未乃有締結凶徒。譸張凶論之擧。噫嘻庠亦人也。此何事也。是可忍也。孰不可忍也。設令庠也。欽慕士論。焉有士論爲名者。容渠無倫絕悖之行。使之徘徊於士類之鄕黨州閭乎。此予所以深惡庠也。深誅庠也。況此今番端緖之後。予之罪庠也。罰庠也之典。豈可曲貸乎。然累世勳戚之家。不幸而有此人矣。其若正法。家將亡矣。予所悶也。且渠平日凶論。綻露於書札之中。而至於參涉疏事。旣無摸捉之端。揆以平允之意。不可勒成大案決無。旣施準次之刑。罪人具庠。絕島圍籬安置。又敎曰。推鞫時。載興別無添問目更問之事。依前問目。以同情之律。捧結案以聞。
정조 0년 · 강
大司諫宋翼彥疏請李祖源屛裔金應賢島配。賜批。
정조 0년 · 목
疏略曰。今此諸罪人中壽賢之罪。決不可容息於覆載之間。更加嚴鞫。李祖源。本以具庠之爪牙。自在韋布。敢發凶論於四忠文集。見枳公議。亟施屛裔之典。金應賢爲名漢。寅緣厚謙。投入掖庭。如元義孫安兼濟之爲完伯也。互相迎致。極意承奉。金應賢亦令攸司嚴刑島配宜矣。批以壽賢之酌處。意亦有在。李祖源事過矣。金應賢卽一賤品。苟有罪也。一攸司足矣。予何費辭。爾其勿辭察職。
정조 0년 · 강
金吾。以具庠南海縣圍籬。李守鎭珍島郡安置。金壽賢大靜縣爲奴。竝押送啓。
정조 0년 · 강
秋曹以李明徽靈巖楸子島定配押送啓。
정조 0년 · 강
召見承旨洪國榮大司成金煜于廬次。
정조 0년 · 목
予曰。太學賢士之所關。而士習之不振。莫近日若。此莫非齋任不能復舊之致。卿須勉之。又曰。齋任復舊無妨。卿何以處之。煜曰。須先出東一房掌議。然後齊任可以出之矣。
정조 0년 · 강
命逆家應坐婦女勿拘捕廳。發配罪人勿倍道。
정조 0년 · 목
承旨洪國榮啓言。逆家應坐婦女之拘留捕廳。非古例也。臣間乙亥主獄之臣。創此無前之規。此後則依乙亥以前例。直爲押送配所。敎以所奏誠是。依爲之。以此出擧條。此後依此定式施行。又啓言。發配罪人之特敎倍道。雖成近例。兼程疾馳。不無顚仆之慮。宜有軫念之道。從之。此亦出擧條定式施行。
정조 0년 · 목
敎曰加漆正時以午正一刻爲之
정조 0년 · 강
改建廳。以　景慕宮開基吉日推擇啓。
정조 0년 · 목
該廳啓言。　景慕宮開基始役吉日推擇。則來五月十六日辰時。二十四日卯時。二十七日卯時俱吉云。以何日擧行乎。敎以以十六日爲之。
정조 0년 · 강
校理金履正疏請明徽嚴訊。賜批。
정조 0년 · 목
疏略曰。凶疏人明徽出付秋曹之命。臣竊不勝愕然也。一部春秋。獨葆於靑邱者。罔非先正協贊　 聖祖。倡明大義之功。而千百世環東土思漢之誠。只寓於一間之祠。則今者明徽。抑獨何心。敢蓄忿懟。自底妖逆。實是　皇朝三聖之賊。我國　三朝之逆也。伏乞亟收明徽付秋曹之命。仍令王府嚴訊。批以處分亦有所酌量矣。
정조 0년 · 강
副校理沈豐之疏陳母病徑出。批許救護。
정조 0년 · 강
成均館以居齋儒生捲堂啓。
정조 0년 · 목
儒生等所懷。以爲從古凶徒之誣賢而毒正者何限。而未有如明徽之甚者。臣等忝太學首善之地。在先正俎豆之所。思所以嚴討而明卞者。豈後於人哉。多士畢集。僉議會同。然後始爲陳章。故一日二日。果至於此。方以今曉。治疏伏閤矣。伏承嚴旨。至有齋任停擧之敎。義不敢抗顏入堂。故玆敢捲堂。兼附本情。昔宋臣洪浩。滯囚冷山也。遇徽宗諱日。爲文而祭之。以臣而私祭其君。自常情視之。似若僭猥。而朱子之撰名臣錄也。錄其祭文。則其所褒與者。可知也。巴蜀故老。祭昭烈而登諸子美之詩。河南遺民。祀夏禹而載之紫陽之筆。至若陳縣之祀伏羲。阜縣之祀少昊。滑縣之祀顓頊。寧遠之祀虞舜。皆是遺民之私建。而亦是遺民之私祭。則此見百世不忘之義。而天理人情之賴而不墜者也。假使　皇朝天命未改。九廟之享。至今自如。而我國只以酬恩之義。建祀而私祀之。則雖謂之違禮可也。而今則不然。九廟已墟。芬苾永斷。壬辰再造之恩。無地可報。下國風泉之感。無處可寓。則乃於乾淨一隅之地。涒灘再回之年。結得數間之屋。以爲揭處之所。以　皇朝之遺民。祭　皇朝之舊君。則有何一毫僭越之嫌。而渠安敢比擬於季氏之旅半。嗚呼。惟我　肅宗大王。體　孝廟尊周之志。乃於禁苑之北。遂成　大報之壇。以祀　兩皇帝之靈。亦華陽建廟之年也。一年壇廟。同時竝成。則今此　萬東廟。卽與　大報壇。其義一也。況且自　上有劃給免稅之　敎乎。今此徽賊之疏有曰。天子郊之諸侯不與。又曰。在下者壇猶不敢。況廟乎。以此觀之。其所譏斥。非獨在於　萬東廟而竝與　大報壇而非之也。此非獨誣先正。誣　皇明也。於休我　孝宗大王。明其春秋之義。繼以我　肅宗大王。極盡崇報之道。　皇明一片日月。獨照我一隅東土者。無非我　先王及先正之功也。而今此明徽。抑獨何心。乃有此罔測之擧哉。臣等無狀。未卽請討。罪與齋任無異矣。玆暴所懷。以待重勘云。敎以儒疏皮封。違格出給。使之改人。○敎曰。聖廟事體莫重。他儒生勸入。
정조 0년 · 강
請　殯殿行晝　茶禮。
정조 0년 · 강
召見時原任大臣于廬次。左議政金尙喆。判府事李溵右議政鄭存謙。
정조 0년 · 목
予曰。　山陵果何如也。尙喆曰。臣無眞知的見。何敢質言。而大體極好。又是已驗之處。土色亦異常矣。更求他處。豈有如此好處耶。予曰。　前陵何向乎。尙喆曰。　前陵。乾坐巽向。　新陵。亥坐巳向矣。
정조 0년 · 강
新陵事役與　弘陵儀軌。命參互從後施行。
정조 0년 · 목
左議政金尙喆啓言今番　山陵都監凡事一依庚子儀軌命行。而與喪禮補編。或下無矛盾處。　新陵事役。與　舊陵事役。自多不同。與丁丑　弘陵儀軌。參互擧行之意。請分付。敎以從後施行。
정조 0년 · 강
山陵丁字閣上梁文。命依前不用。
정조 0년 · 목
因大臣甲辰後不用啓稟也。
정조 0년 · 강
徽陵齋室移建。舊材取用。假齋室間數。命依丁丑例擧行。
정조 0년 · 목
左議政金尙喆啓言。　新陵齋室基址。定於　惠陵齋室北邊。而　徽陵齋室。當移建於　健元陵齋室東邊。此不過仍舊材取用。請分付戶曹。趁卽擧行。從之。又啓言。庚子年假齋室造成。爲八十餘間。丁丑年　弘陵假齋室造成。爲六十餘間。今番間數。何以爲之乎。敎以依丁丑年例擧行。
정조 0년 · 강
舊寧陵地臺石。命仍用。
정조 0년 · 목
左議政金尙喆啓言。　舊寧陵象設石物露置者。當於淨潔處埋置。而至於地臺石。與他象設有異。此則恐不必埋置。何以爲之乎。敎以地臺石不必埋置。仍用。
정조 0년 · 강
召見都監堂上及藥房提調兵判三營將臣臣于廬次。追崇　上諡都監堂上金鐘正。藥房提調徐命善。兵曹判書李徽之。訓諫大將張志恒。禁衛大將李漢膺御營大將金漢耆。
정조 0년 · 목
予謂鐘正曰。　追崇儀仗。足可移用於　上諡。不必改造矣。鐘正曰。有內儀仗。有外儀仗矣。予曰。以因山儀仗。仍用之可也。予曰。頃以宣薦事有所酬酢。而八百宣薦。豈不壯哉。予詢訓將。志恒曰。宣薦非獨兩班爲之。惟人是擇。而近年以來。淆濫如是。誠可悶矣。予曰。覆薦則何如。志恒曰。多有難處。或有死者。或有不可知者。此亦難處之一端矣。予詢兵判。徽之曰。若覆薦則非徒不得仕之怨。兩班亦將失之。此豈非難處事乎。予詢御將。漢耆曰。臣意亦如兵判矣。命善及醫官進前。予進御童便。仍爲受灸。
정조 0년 · 강
命別看役金命埏別軍職差下。
정조 0년 · 목
敎曰。軍職之子。軍職之孫。以有　先朝屢次承傳。而今番看役。不特所重莫大。所勞亦莫大今見圖形。此等功勞。豈可軍職之數。多至數十而中止乎。見於入侍。爲人亦是可合　御製閣別看役金命埏。賞典追後下敎。而先爲加資。別軍職差下。例授實職。今日內啓下事。分付兵曹。
정조 0년 · 강
金吾以時囚申大益等定配啓。
정조 0년 · 목
義禁府啓言。時囚申大益熊川縣定配。任希雨照律。杖八十徒二年。槐山郡定配。請押送。竝允之。
정조 0년 · 강
假注書尹宗九。以領府事金相福附奏啓。
정조 0년 · 목
書啓。以爲臣奉聖諭。馳往傳諭于領府事金相福所住處。則以爲臣罪負至重。人言罔極。席稿城外。鈇鉞是俟。不意史官臨宣聖諭。至命偕來。而顧臣情勢。萬無束帶抗顏。重入脩門之望。惟願亟被重誅云。臣㚲仍留。
정조 0년 · 강
假注書徐有成。以奉朝賀洪鳳漢附奏啓。
정조 0년 · 목
書啓以爲臣奉聖諭。馳往傳諭于奉朝賀洪鳳漢所住處。則以爲臣負罪如山。祈死不得。又伏奉別諭。開釋備至。臣本以無似。猥荷　先大王殊遇。心在忠君。而人或疑其負君。志欲報國。而人或責其誤國。至若朝野黨言之未能扶護。人家後事之誤引他例。實爲臣沒齒罪恨。戰懍窮阨。不知所達云。批以卿辭愈往愈懇。予心益復悵惘。命讀未半。爲卿一噫。卿之心事。予豈不知。予敎中曰慮患。曰先見。言雖略矣。畵出卿腔子中底蘊。卿應爲喜。二件自引。無乃卿過於自引。拖至此耶。予則曰過矣。　 惠慶宮患候。比昨有加。方議湯劑。此時豈可一向處外。尤況無趑趄之端者乎。予亦見卿久矣。卿以休戚之臣。獨無戀結之忱乎。其卽入城。仍爲入診於　惠慶宮事。更爲傳諭于洪奉朝賀。期於偕來。
정조 0년 · 강
正言姜沈陳啓請鄭義達屛裔。賜批。
정조 0년 · 목
陳啓以爲前校理鄭義達。爲都監郎廳之時。私用軍錢。至於七千餘兩之多。人畏其勢掩覆爲事名以侍從。縱恣貪汚。至此之極。請亟施屛裔。批以當問于將臣處之。
정조 0년 · 강
獻納李謙彬上疏引避乞遞。賜批。
정조 0년 · 목
批以十三通淸中人。行公於通淸之職。姑勿論。雖以爾言之。旣已行公於館職。則今爾所叨臺銜。卽當品納言。張皇疏辭。何其梗生。可謂無義之處義也。
정조 0년 · 강
四學儒生沈綏鎭等聯疏討明徽之罪。仍請宣擧父子追奪。賜批。金斗晶李義麟朴瑞源金斗陽
정조 0년 · 목
疏略曰。昔我　孝宗大王。當天地翻覆之運。秉春秋尊攘之志。時則同德之臣。有若先正臣宋時烈。起自巖穴。處於賓師。薪膽之志。庶幾有成。而　仙馭遽陟。事雖未就。惟其所講之義。昭如日星。臨沒之際。托其門人文純公權尙夏。依朱文虞廟之制。倣楚老茅屋之儀。以妥　神宗毅宗兩皇帝之靈而侑之。　肅宗大王五十年繼述。不越乎　寧考所秉之義。則　大報之築。旣創於禁苑。　萬東之祀。又許其私薦。曁我　大行大王。重新　廟貌。賜田幾結。俾助　享需。苟有秉彝。孰敢不尊崇欽仰。而惟彼一種陰邪之徒。乃敢讎視　寧廟所樹立之倫常。至於今番明徽之凶疏而極矣。此豈無所自而然也。蓋宣擧。本以江都之俘虜。素蓄不滿之意於復雪之義。誣　聖祖而辱先正。其子拯。敢刊諸板而行之世。至於明徽。則復述宣擧之餘論。其造意遣辭。何若是絕悖也。伏願赫然威斷。先施明徽梟街之典。亟行宣擧父子追奪之律。批以明徽酌處。意亦有在。末端事。丙申　處分旣定之後。何必更提。爾修學業。
정조 0년 · 강
幼學郭遠濟上疏討明徽之罪。仍請宣擧父子追削。賜批。
정조 0년 · 목
疏略曰。明徽之誣辱先正。又是無道之一大變怪。其凶肚逆腸。非直爲斯文之賊。實　列朝之凶逆。皇朝之亂臣也。若其窩窟之所由本。則不可不一遭打破。以社亂源。伏願先將明徽罪狀。布告中外。亟施稿梟街之典。宣擧拯父子。官爵盡行追削。第臣曾祖臣始徵。受業先正之門。晚年陪講於　先大王在邸之日。嘗視以甘盤。今此凶言。固係臣祖師淵源之地。臣於是私痛公憤。誓不欲與此賊共生。批以明徽酌處。意亦有所在。疏末添入故師傅句語。挽近此等士習。予嘗惡之。
정조 0년 · 목
醫官診候訖。奏曰。脈候右左三部調均。脆弱之候。亦差勝矣。予曰。白文昌進前。受灸處占穴。受灸二十一壯
정조 0년 · 강
命進御二神交濟湯。竹瀝三匙。薑汁半匙。自明日調進。
정조 0년 · 강
諭領府事金相福。奉朝賀洪鳳漢。
정조 0년 · 목
敎曰。聞戶曹草記。卿尙處城外云。卿之昨冬入對時。擧措可謂失着。而至於情外之言。過且過矣。卿以　先朝舊臣。不可一直處外。入城亦爲入侍事。使注書傳諭于金領府事。仍與偕來。又敎曰。待卿入城。書啓又到。一味深引。予庸悵焉。噫第三案事。卿固自處以妄發。而妄發有許多般。卿之本心。予豈不諒。今番獄事之後。雖謂卿以先見可也。開釋至此。卿何邁邁。　惠慶宮患候。一向彌留。卿須卽爲入城。聽我面諭事。使入侍注書。傳諭于洪奉朝賀與之偕來。
정조 0년 · 강
殯殿進上。命更令封進。
정조 0년 · 목
敎曰。各殿進上。雖或腐傷。其在恤民之道。宜乎參酌。莫重　殯殿進上。所重何如。而無一箇不腐云。此則事未前聞。道臣從重推考。封進官。此時守令遞易可悶。幷緘辭從重推考。陪持人。自本道科治。殯殿進上。更令封進。大殿及各殿進上。勿令改封。旣已腐傷。自本院區處。
정조 0년 · 강
命罪人李長煥等。加刑取服。
정조 0년 · 목
因刑曹罪人李長煥更推啓目。敎以獄案明白。不可欺隱之事。更加嚴刑。期於取服。又因尹莘記[起:I-PERSON]啓目。敎以更爲訊問取服。又因罪人奴金伊更推啓目。敎以更加嚴刑。期於直招。
정조 0년 · 목
敎曰。加漆時刻差晩。時刻進定。而朝　奠後。如有可爲之時。則更爲定入。○禮曹。以辰時加漆定入。
정조 0년 · 강
假注書朴忠煥。以奉朝賀洪鳳漢附奏啓。